Μπάλιντ Μπάλασι

Ο βαρόνος **Μπάλιντ Μπάλασι** (, 20 Οκτωβρίου 1554 - 30 Μαΐου 1594), ή **Μπάλιντ Μπάλασα**, ήταν Ούγγρος ποιητής της Αναγέννησης. Έζησε στο Βασίλειο της Ουγγαρίας, ένα πολυεθνικό κράτος στην Κεντρική Ευρώπη.

Θεωρείται ο πρωτοπόρος της ουγγρικής λυρικής ποίησης. Υπήρξε γενναίος στρατιώτης, τολμηρός εραστής και ευρυμαθής πολύγλωσσος. Η περιπετειώδης ζωή του ενσαρκώνει το πνεύμα της Αναγέννησης και διαβάζεται σαν μια ιστορία ρομαντισμού, ανδρείας και αγωνιστικού πνεύματος.

## Βιογραφικά στοιχεία
Ο Μπάλιντ Μπάλασι γεννήθηκε στο Ζβόλεν, σήμερα πόλη της κεντρικής Σλοβακίας, και καταγόταν από διακεκριμένη ουγγρική αριστοκρατική προτεσταντική οικογένεια. Ο Προτεστάντης ιεροκήρυκας Πέτερ Μπόρνεμιζα ήταν ο οικοδιδάσκαλός του, ο οποίος ξύπνησε το πρώιμο ενδιαφέρον του για τη λογοτεχνία. Από το 1565, φοίτησε σε σχολείο στη Νυρεμβέργη όπου απέκτησε άριστη μόρφωση και σύντομα, εκτός από τη μητρική του γλώσσα, τα ουγγρικά, μιλούσε οκτώ γλώσσες: λατινικά, ιταλικά, γερμανικά, πολωνικά, τουρκικά, σλοβακικά, κροατικά, και ρουμανικά. Παράλληλα, έλαβε επίσης στρατιωτική εκπαίδευση και συμμετείχε σε μάχες εναντίον των Τούρκων στο πλευρό του πατέρα του. Η οικογένεια ανήκε στην πιστή στους Αψβούργους φατρία της Ουγγαρίας εκείνη την εποχή.

Το 1574, πολέμησε στο πλευρό των Αψβούργων, αλλά συνελήφθη αιχμάλωτος από τον πρίγκιπα της Τρανσυλβανίας Στέφανο Μπάτορι, ο οποίος του φέρθηκε με σεβασμό. Όταν ο Μπάτορι έγινε βασιλιάς της Πολωνίας, ο αιχμάλωτος ποιητής ήταν στη συνοδεία του και άρχισε να απολαμβάνει τις πολυτέλειες της ζωής στην πολωνική βασιλική αυλή, υπηρετώντας ως ακόλουθος του νέου βασιλιά. Ο Μπάλασι μπόρεσε να επιστρέψει στη χώρα του το 1577. Φθάνοντας, διεξήγαγε πολυάριθμες νομικές διαμάχες διεκδικώντας την περιουσία του καθώς συγγενείς του προσπάθησαν να του στερήσουν τη νόμιμη κληρονομιά του. Έζησε επίσης μια μάλλον έκλυτη ζωή και ήταν ακαταμάχητος γυναικοκατακτητής με συνεχείς ερωτικές σχέσεις και στίχους που απευθύνονταν σε διάφορες νεαρές κυρίες. Το 1578, ερωτεύτηκε παράφορα, χωρίς ανταπόδοση, την Άννα Λοσόντσι, σύζυγο του Μπαν της Κροατίας, Χριστόφορου Ούνγκναντ (πέθανε το 1587), η οποία άφησε ανεξίτηλο σημάδι στην ποίησή του - γι'αυτήν έγραψε τα ερωτικά *Ποιήματα της Άννας*.

Από το 1579 έως το 1582, κατατάχθηκε στον στρατό και πολέμησε εναντίον των Τούρκων ως αξιωματικός του ιππικού στο κάστρο του Έγκερ. Εκεί, το 1584 παντρεύτηκε την ξαδέρφη του Κριστίνα Ντόμπο για οικονομικούς λόγους. Ωστόσο, αυτός ο γάμος αποτέλεσε την αφετηρία μιας σειράς δυσάρεστων περιπετειών και μετά από διαμάχες με τους συγγενείς της συζύγου, κηρύχθηκε άκυρος λόγω στενής συγγένειας. Αυτά τα γεγονότα, μαζί με άλλες κρίσεις, συνέβαλαν στη μεταστροφή του στον Καθολικισμό και στη συνέχεια άρχισε να γράφει θρησκευτική ποίηση. Το 1588, ο έρωτάς του για την πλέον χήρα Άννα Λοσόντσι αναζωπυρώθηκε, αλλά δεν βρήκε ανταπόκριση. Με αυτή την ευκαιρία έγραψε αρκετά όμορφα ποιήματα.

Αυτή η ταραγμένη περίοδος της ζωής του έληξε το 1589 όταν επανεντάχθηκε στον στρατό. Το 1594, ενώ πολεμούσε εναντίον των Τούρκων στο πλευρό των Αψβούργων, τραυματίστηκε σοβαρά κατά την πολιορκία του Έστεργκομ και υπέκυψε στα τραύματά του εκεί σε ηλικία 40 ετών.

## Συγγραφικό έργο
[μικρογραφία|303x303εσ|Άγαλμα του ποιητή στη [Βουδαπέστη.]]
Τα ποιήματα του Μπάλασι χωρίζονται σε τέσσερις κατηγορίες: θρησκευτικά, πατριωτικά και πολεμικά, διασκευές από τα λατινικά και τα γερμανικά και ερωτικά. Η επιρροή του Πετράρχη είναι έντονη όπως και η ουγγρική, τουρκική, ρουμανική και νοτιοσλαβική λαϊκή ποίηση.

Τα βασικά του θέματα ήταν οι συνεχείς πόλεμοι εναντίον των Τούρκων εισβολέων, η απολυταρχία των Αψβούργων και τα αιτήματα για ανεξαρτησία, οι συγκρούσεις μεταξύ Καθολικών και Προτεσταντών, οι διαφωνίες μεταξύ πολιτικών παρατάξεων και μεταξύ οικογενειών, η εξορία και ο πολεμικός ηρωισμός, οι σκληρές απολαύσεις του πολέμου, η φυλάκιση, η περιπλάνηση, η επιπολαιότητα των αριστοκρατικών σαλονιών, οι δυσκολίες που αντιμετώπιζαν οι συνοριακοί στρατιώτες, και ο έρωτας.

Για αιώνες η φήμη του βασιζόταν αποκλειστικά στα θρησκευτικά και τα πατριωτικά ποιήματα. Οι ερωτικοί στίχοι του κυκλοφορούσαν κρυφά λόγω του συντηρητικού πνεύματος της εποχής και δημοσιεύθηκαν πολύ μετά τον θάνατό του. Η ανακάλυψη ενός χειρογράφου με τα ερωτικά ποιήματα και η επακόλουθη δημοσίευσή του το 1879 άλλαξε την εικόνα του ποιητή.

Ο Μπάλασι επινόησε μια στροφή που φέρει το όνομά του. Αποτελείται από μια ακολουθία του τύπου aabccbddb, ή τρία ζεύγη στίχων που ομοιοκαταληκτούν εναλλάξ με τον τρίτο, έκτο και ένατο στίχο.

Έγραψε επίσης στα ουγγρικά θρησκευτικές πραγματείες και μια κωμωδία: *Όμορφη* *ουγγρική κωμωδία* (*Szép Magyar Komédia*), διασκευή ιταλικού μοντέλου.

## Τιμές - Λογοτεχνικό βραβείο
δεξιά|χωρίς-πλαίσιο|137x137εσ
Προς τιμήν του έργου του, από το 1997, το λογοτεχνικό βραβείο Μπάλιντ Μπάλασι απονέμεται ετησίως σε έναν Ούγγρο και σε έναν ξένο λογοτεχνικό μεταφραστή για την καλύτερη μετάφραση έργων ουγγρικής λογοτεχνίας, συμπεριλαμβανομένων των έργων του Μπάλασι. Το βραβείο συνοδεύεται από αναμνηστικό ξίφος, αντίγραφο του σπαθιού που έφερε ο Μπάλασι και οι ιππείς του ουγγρικού ιππικού τον 16ο αιώνα κατά τη διάρκεια των πολιορκιών των φρουρίων και των πολέμων.

Επίσης, το Ινστιτούτο Μπάλασι, που ιδρύθηκε το 1926, φέρει το όνομά του. Από την ίδρυσή του, είναι υπεύθυνο για την προώθηση και διάδοση του πλούσιου πολιτισμού και της γλώσσας της Ουγγαρίας και χορηγεί τις Υποτροφίες Μπάλασι σε φοιτητές συμβάλλοντας στη φήμη της χώρας παγκοσμίως.

## Παραπομπές


Κατηγορία:Ούγγροι ποιητές
Κατηγορία:Ούγγροι ευγενείς
Κατηγορία:Ούγγροι στρατιωτικοί